作者:鄧有功
標題:過秦樓
內容:燕蹴飛紅，鶯遷新綠，幾陣晚來風急。謝家池館，金谷園林，還又把春虛擲。年時恨雨愁雲，物換星移，有誰曾憶。把一尊試酹，落花芳草，總成塵跡。頻自笑、流浪孤萍，沾泥弱絮，有底困春無力。銀屏香暖，寶簟波寒，又負月明今夕。往事夢裡，沈思惟有羅襟，淚痕猶溼。奈垂楊萬縷，不繫西風白日。